b'\n_START_ARTICLE_\nOdd Bull\n_START_SECTION_\nBakgrunn og karriere\n_START_PARAGRAPH_\nBull ble offiser og utnevnt til premierl\xc3\xb8ytnant i 4. divisjons infanteri 1926. To \xc3\xa5r senere tok han Den milit\xc3\xa6re h\xc3\xb8yskole og begynte deretter \xc3\xa5 studere matematikk ved Universitetet i Oslo p\xc3\xa5 grunn av den vanskelige arbeidssituasjonen for nyutdannede offiserer. Han ble tatt opp ved H\xc3\xa6rens flyskole 1929, og som f\xc3\xb8lge av den nye forsvarsordningen som tr\xc3\xa5dte i kraft 1930, fikk han samme \xc3\xa5r fast ansettelse ved Infanteriregiment nr. 9._NEWLINE_Bull ble beordret til H\xc3\xa6rens flyv\xc3\xa5pen p\xc3\xa5 Kjeller 1931 og var i \xc3\xa5rene 1934\xe2\x80\x9335 adjutant for sjefen ved flyskolen. Deretter fulgte tjeneste ved Tr\xc3\xb8ndelag Flyavdeling 1935\xe2\x80\x9337. 1937 vendte Bull tilbake til Kjeller og ble kort etter sendt til Tyskland for \xc3\xa5 hospitere ved Luftwaffe. I 1930-\xc3\xa5rene gjennomf\xc3\xb8rte han ogs\xc3\xa5 kurser og studiereiser i Storbritannia, Canada, USA, Frankrike, Sverige, Danmark og Italia. 1938 ble han beordret til 6. divisjon i Harstad, hvor han spesielt arbeidet med \xc3\xa5 utvikle luftforsvarsplanene for Nord-Norge. Fra krigsutbruddet i september 1939 tjenestegjorde han i staben for H\xc3\xa6rens flyv\xc3\xa5pen._NEWLINE_Mot slutten av kampene i S\xc3\xb8r-Norge  var Bull med i en gruppe flygere ledet av Bjarne \xc3\x98en. De forlot Norge ombord p\xc3\xa5 MK \xc2\xabSj\xc3\xb8gutten\xc2\xbb som gikk ut fra Her\xc3\xb8y 6. mai 1940._NEWLINE_Bull var med \xc3\xa5 bygge opp treningsleiren Little Norway i Toronto, og var ved den offisielle \xc3\xa5pningen i november 1940 leirkommandant. Han ble s\xc3\xa5 \xc3\xb8remerket til \xc3\xa5 lede den f\xc3\xb8rste norske jagerskvadronen i Storbritannia, 331 (Norwegian) Squadron, og tok kommandoen der i januar 1941.  For \xc3\xa5 f\xc3\xa5 operativ erfaring f\xc3\xb8r han overtok skvadronen, var han innom en treningsenhet (56 Operational Training Unit), deretter No 242 Squadron RAF._NEWLINE_Da enda en jagerskvadron, 332 (N) Squadron, skulle opprettes i januar 1942, ble Bull sjef for denne, mens Helge Mehre overtok kommandoen p\xc3\xa5 331. I mai 1942 ble han beordret tilbake til Little Norway, der han igjen var leirkommandant frem til flyttingen fra Toronto til Muskoka i 1943.  Frem til han overtok som sjef for Organisasjonsavdelingen ved Flyv\xc3\xa5pnenes Felleskommando i juli 1944, var Bull innom Transport Command og No 107 Squadron RAF, en Mosquito-skvadron._NEWLINE_Etter krigen deltok han i oppbyggingen av Luftforsvaret i Norge og var blant annet sjef for Luftkommando Nord-Norge. Fra 1960 til 1963 var han Sjef for Luftforsvaret.\n_START_SECTION_\nFN-oppgaver\n_START_PARAGRAPH_\nI 1958 ble Bull sjef for FNs observat\xc3\xb8rkorps (UNOGIL) i Libanon._NEWLINE_I 1963 ble han forespurt av FNs generalsekret\xc3\xa6r U Thant om \xc3\xa5 lede FNs overv\xc3\xa5kningsorganisasjon for Midt\xc3\xb8sten (United Nations Truce Supervision Organization). Da Bull gikk av fra denne stillingen 1970, beskrev Jerusalem Post ham som en \xc2\xabutypisk representant for FN\xc2\xbb. Han oppn\xc3\xa5dde stor tillit p\xc3\xa5 begge sider i konflikten p\xc3\xa5 grunn av sine diplomatiske evner og balanserte syn p\xc3\xa5 Midt\xc3\xb8sten-problematikken. Bull betraktet det som en plikt \xc3\xa5 gi norsk opinion \xe2\x80\x93 som han opplevde som ensidig pro-israelsk \xe2\x80\x93 et mer nyansert syn p\xc3\xa5 konflikten i Midt\xc3\xb8sten._NEWLINE_Han utgav to b\xc3\xb8ker, der den ene omhandler Norges rolle under Andre verdenskrig (1947) og den andre om hans oppdrag i Midt\xc3\xb8sten (1973). Sistnevnte bok vakte en del oppsikt p\xc3\xa5 grunn av dens kritiske holdning til Israels krigf\xc3\xb8ring og ikke minst, p\xc3\xa5 grunn av den pro-Israelske holdningen og kunnskapsl\xc3\xb8shet om Midt\xc3\xb8sten-konflikten som han mente preget det norske samfunnet p\xc3\xa5 den tiden.\n_START_SECTION_\nPersonlige forhold\n_START_PARAGRAPH_\nHan var s\xc3\xb8nn av disponent Gjert Bull (1869\xe2\x80\x931940) og Sigrid Olsen Oddvin (1874\xe2\x80\x931965). Han ble i 1953 gift med Inga-Lisa Furug\xc3\xa5rd (f. 1918\xe2\x80\x93).'